Andijonda kuchli shamol sabab daraxt “Nexia-3”ni bosib qoldi

Andijon shahrida 29 mart kuni kuchli shamol sabab daraxt “Nexia-3”ni bosib qoldi, “Spark”ning old oynasiga zarar yetkazdi. Bu haqda viloyat hokimligi xabar bermoqda.
Andijon shahar favqulodda vaziyatlar bo'limi tezkor navbatchi dispetcher xizmatiga kelib tushgan ma'lumotga ko'ra, shamol kuchayishi oqibatida soat 13:20 da Bo'ston dahasi Usmon Yusupov ko'chasida yo'l chetidagi daraxt ag'darilgan. U “Nexia-3” avtomashinasining old qismini bosib qolgan. Shuningdek, hodisa oqibatida “Spark” avtomashinasining old oynasiga zarar yetgan. Tan jarohati olgan fuqarolar yo'q.
Shu munosabat bilan Andijon viloyati Favqulodda vaziyatlar boshqarmasi ogohlantirish e'lon qilgan.
“Aziz yurtdoshlar! Sodir bo'layotgan kuchli shamol sabab ayrim hududlarda daraxtlar sinib, avtomashinalar hamda fuqarolarga zarar yetkazish holatlari uchrab turibdi. Bu kabi noxush vaziyatlarni inobatga olgan holda shaxsiy va mol-mulkingiz xavfsizligini asrash maqsadida zarur ehtiyotkorlik choralarini ko'rishingizni so'raymiz”, deyilgan unda.
Avvalroq Termizda ham kuchli shamol sabab daraxt avtomobil ustiga qulagan edi. Shuningdek, Sirdaryoda kuchli shamol ko'p qavatli uyning tom qismini uchirib yuborgan.